આ કીર્તન કુંભનદાસના મુખથી સાંભળીને શ્રીઆચાર્યજી પોતે કહે, કે કુંભનદાસ! નિકુંજ લીલા સંબંધી રસનો અનુભવ થયો! ત્યારે કુંભનદાસે દંડવત કરીને કહ્યું કે મહારાજ! આપની કૃપાથી થયો. ત્યારે શ્રીઆચાર્યજી પોતે કહે, તમારા મોટા ભાગ્ય છે કે પ્રથમ જ પ્રભુએ તમને પ્રમેય બલનો અનુભવ જણાવ્યો. તેથી તમે સદા હરિરસમાં મગ્ન રહેશો ત્યારે કુંભનદાસે વિનંતી કરી કે મહારાજ! મને તો સર્વોપરી આ જ રસનો અનુભવ કૃપા કરીને આપો. તેથી કુંભનદાસે તો બધા કીર્તનો યુગલ સ્વરૂપ સંબંધી કર્યા છે. વધાઈ, પલના, કે બાલલીલા ગાઈ નહીં, એવા કૃપાપાત્ર ભગવદીય થયા. એ પ્રકારે કુંભનદાસજી આદિ વૈષ્ણવ ઉપર કૃપા કરી શ્રીઆચાર્યજી દક્ષિણના ઝારખંડમાં પૃથ્વી પરિક્રમા છોડીને પધાર્યા હતા. તે ફરી જીવોની ઉપર કૃપા કરવાને માટે પરિક્રમા કરવા પધાર્યા. .